Na osnovu člana 53 stav 2 i 3 i člana 54 stav 5 Zakona o finansiranju lokalne samouprave (“Sl.list RCG”, br. 42/03 i 44/03 i (“Sl.list CG”, br. 5/08, 74/10, 1/15, 78/15 i 3/16), člana 43 stav 1 Zakona o budžetu i fiskalnoj odgovornosti (“Sl.list Crne Gore”, br.20/14 i 56/14) i člana 31 Statuta Opštine Tivat ("Sl. list RCG-opštinski propisi", broj 40/04 i 26/06 i „Službeni list CG-opštinski propisi“, broj 12/11, 21/11 i 3/13), Skupština Opštine Tivat na sjednici održanoj \_\_\_\_\_\_\_\_\_\_\_\_\_, donijela je

 **O D L U K U**

**O bližim kriterijumima za korišćenje sredstava tekuće i stalne budžetske rezerve**

 Član 1

Ovom odlukom utvrđuju se bliži kriterijumi, način i postupak korišćenja sredstava tekuće i stalne budžetske rezerve.

 Član 2

Sredstva tekuće budžetske rezerve koriste se za nepredviđene ili nedovoljno predviđene poslove koji se finansiraju iz budžeta Opštine Tivat i to:

1. Obezbjeđenje nedostajućih sredstava za finansiranje redovne djelatnosti potrošačkih jedinica.

2. Pomoć fizičkim licima za:

- Liječenje;

- Školovanje;

- Poboljšanje materijalne situacije.

3. Ostale namjene u skladu sa Zakonom.

Član 3

Sredstva tekuće budžetske rezerve za obezbjeđenje nedostajućih sredstava za finansiranje redovne djelatnosti potrošačkih jedinica mogu se koristiti u visini do 5% sredstava planiranih Odlukom o Budžetu Opštine za te potrošačke jedinice.

Potrošačka jedinica za korišćenje sredstava iz stava 1 ovog člana podnosi zahtjev sa pratećom dokumentacijom Sekretarijatu za finansije Opštine Tivat.

Sekretarijat za finansije zahtjev sa predlogom zaključka dostavlja Predsjedniku Opštine na saglasnost.

Član 4

Sredstva tekuće budžetske rezerve za pomoć fizičkim licima mogu se koristiti u sljedećim iznosima, i to za:

- liječenje u visini do 10 obračunskih vrijednosti koeficijenta u bruto iznosu u Opštini (ili “za zaposlene u javnom sektoru”);

- školovanje u visini do 5 obračunskih vrijednosti koeficijenta u bruto iznosu u Opštini;

- poboljšanje materijalne situacije u visini do 6 obračunskih vrijednosti koeficijenta u bruto iznosu u Opštini.

Za korišćenje sredstava iz stava 1 ovog člana, zahtjev za potrebnom dokumentacijom podnosi se Predsjedniku Opštine Tivat.

Potrebnu dokumentaciju iz stava 2 ovog člana čine:

- dokaz da je lice lošeg materijalnog stanja,

- izvještaj ljekara o potrebi daljeg liječenja u slučaju pomoći za liječenje,

- dokaz da lice ispunjava uslove za upis u obrazovnu ustanovu, u slučaju pomoći za školovanje.

Član 5

Korisnicima sredstava tekuće budžetske rezerve iz člana 3 i 4 ove Odluke sredstva se mogu odobriti jednom u toku fiskalne godine.

Izuzetno od stava 1 ovog člana, Predsjednik može odobriti korišćenje sredstava tekuće budžetske rezerve na zahtjev korisnika, kojim su obrazloženi razlozi za ponovnu dodjelu sredstava.

Član 6

Sredstva tekuće budžetske rezerve iz člana 2 stava 1 tačke 3 ove Odluke koriste se za učestvovanje u obezbjeđivanju uslova i unapređenju djelatnosti zdravstvene zaštite, obrazovanja, socijalne i dječje zaštite i drugih oblasti od interesa za lokalno stanovništvo.

Sredstva tekuće budžetske rezerve iz stava 1 ovog člana odobravaju se nakon pribavljanja mišljenja resornog organa lokalne uprave o osnovanosti podnesenog zahtjeva.

Član 7

Sredstva stalne budžetske rezerve koristite se za pokriće rashoda nastalih u otklanjanju posledica vanrednih okolnosti i mogu se koristiti za privremeno izvršavanje obaveze budžeta usljed smanjenog obima prihoda i pokriće budžetskog deficita.

Odluku o upotrebi sredstava stalne budžetske rezerve donosi Skupština Opštine Tivat.

Član 8

Ova odluka stupa na snagu osmog dana od dana objavljivanja u "Službenom listu Crne Gore - opštinski propisi".

Broj:\_\_\_\_\_\_\_\_\_

Tivat,\_\_\_\_\_\_\_\_

 SKUPŠTINA OPŠTINE TIVAT,

 Predsjednik Skupštine

 Ivan Novosel

 O B R A Z L O Ž E NJ E

Pravni osnov za donošenje Odluke o bližim kriterijumima za korišćenje sredstava tekuće i stalne budžetske reserve**,** sadržan je u članu 53 stav 2 i 3 i članu 54 stav 5 Zakona o finansiranju lokalne samouprave (“Sl.list RCG”, br. 42/03 i 44/03 i (“Sl.list CG”, br. 5/08, 74/10, 1/15, 78/15 i 3/16), koji propisuju:

Član 53 stav 2 i 3

“Sredstva tekuće budžetske rezerve koriste se za nepredviđene ili nedovoljno predviđene poslove koji se finansiraju iz budžeta.

Sredstvima tekuće budžetske rezerve raspolaže predsjednik opštine, u skladu sa propisom skupštine opštine”.

Član 54 stav 5

“Skupština opštine donosi odluku o upotrebi sredstava stalne budžetske reserve”

Nadalje članom 43 stav 1 Zakona o budžetu i fiskalnoj odgovornosti (“Sl.list CrneGore”, br.20/14 i 56/14) propisano je:

“Za neplanirane i nedovoljno planirane izdatke tokom fiskalne godine koriste se sredstva tekuće reserve”.

Konačno članom 31 Statuta Opštine Tivat, propisana je nadležnost Skupštine opštine, pa između ostalog Skupština „donosi propise i druge opšte akte.

Posebno pojašnjenje zaslužuje pojam “obračunska vrijednosti koeficijenta u bruto iznosu u Opštini”, sadržanog u odredbama člana 4 Odluke. Visina obračunske vrijednosti koeficijenta za sve zaposlene u javnom sektoru za fiskalnu 2016.godinu određena je odlukom Vlade Crne Gore i iznosi 90 eura (Odluka o obračunskoj vrijednosti koeficijenta za zaposlene u javnom sektoru za fiskalnu 2016.godinu – “Sl.list Crne Gore”, br. 22/16).

 Obrađivač,

Sekratarijat za finansije i lokalne javne prihode